b"\n_START_ARTICLE_\nEmily Bront\xc3\xab\n_START_SECTION_\n\xc5\xbdivljenje\n_START_PARAGRAPH_\nEmily Bront\xc3\xab se je rodila v Thorntonu, blizu Bradforda in Yorkshira. Bila je mlaj\xc5\xa1a sestra Charlotte Bront\xc3\xab in peta po vrsti od \xc5\xa1estih otrok. Leta 1824 se je dru\xc5\xbeina Bront\xc3\xab preselila v Haworth, kjer je Emilyjin o\xc4\x8de deloval kot duhovnik. Iz tega obdobja je ohranjenih le malo njenih del, z izjemo nekaterih pesmi (The Bront\xc3\xabs' Web of Childhood)._NEWLINE_Leta 1838 je Emily za\xc4\x8dela delati kot vzgojiteljica v dekli\xc5\xa1ki akademiji Miss Patchett v Law Hill School blizu Halifaxa. Zaradi domoto\xc5\xbeja je delo po 6 mesecih opustila. Kasneje je s sestro Charlotte posku\xc5\xa1ala odpreti \xc5\xa1olo doma, ampak jima ni uspelo pridobiti zadostnega \xc5\xa1tevila u\xc4\x8dencev._NEWLINE_Ko je Charlotte odkrila Emilyjin talent za poezijo, so sestre leta 1846 skupaj izdale pesni\xc5\xa1ko zbirko Poems by Currer, Ellis, and Acton Bell. Da bi se izognile takratnim predsodkom do \xc5\xbeenskih pisateljic, so uporabljale psevdonime. Carlotte je bila Currer Bell, Anne Acton Bell in Emily Ellis Bell._NEWLINE_Emily Bront\xc3\xab je leta 1847 izdala svoj prvi in edini roman: Viharni vrh. Njegova nenavadna zgradba je osupnila \xc5\xa1tevilne kritike. \xc4\x8ceprav je bil roman ob izidu dele\xc5\xbeen me\xc5\xa1anih kritik je s\xc4\x8dasoma postal klasika angle\xc5\xa1ke literature. Leta 1850 je Charlotte uredila in izdala sestrin roman pod njenim pravim imenom._NEWLINE_Emiliyjino zdravje nikoli ni bilo preve\xc4\x8d dobro, ko pa se je na bratovem pogrebu prehladila, se je sprva preprost prehlad razvil v tuberkulozo. Zavra\xc4\x8dala je medicinsko pomo\xc4\x8d in umrla 19. decembra 1848. Pokopana je v dru\xc5\xbeinski grobnici v Haworthu."